Η επαρκής ενυδάτωση είναι απαραίτητη για τη φυσιολογική λειτουργία του οργανισμού μας. Τα 2/3 του βάρους του σώματός μας αποτελείται από νερό που βρίσκεται πρωτίστως μέσα στα κύτταρα, συμμετέχοντας σε πολλές βιοχημικές αντιδράσεις ενώ παίζει και έναν κρίσιμο ρόλο στην απομάκρυνση των άχρηστων ουσιών από τον οργανισμό καθώς και στην πέψη και στην απορρόφηση των τροφών. Το νερό –και γενικά τα υγρά– συμβάλλουν επίσης στη διατήρηση της θερμοκρασίας του σώματος σε φυσιολογικά επίπεδα. Ένας μέσος ενήλικας χρειάζεται περίπου 8 ποτήρια υγρών την ημέρα (εκτός από το νερό, στα υγρά συγκαταλέγεται το τσάι, ο καφές, ο χυμός, κλπ.) ενώ σε συνθήκες υψηλής θερμοκρασίας ή έντονης φυσικής δραστηριότητας, οι ανάγκες για υγρά αυξάνονται, κυρίως λόγω αυξημένης εφίδρωσης. Νερό και υγρά μπορούν να προσληφθούν και από στερεές τροφές, όπως για παράδειγμα κάποια φρούτα και λαχανικά (καρπούζι, αγγούρι) τα οποία περιέχουν μεγάλες ποσότητες νερού. Δείτε παρακάτω συμβουλές για την καλύτερη ενυδάτωσή σας: Ειδικά το καλοκαίρι, έχετε πάντα στο ψυγείο σας μπουκάλια με νερό. Μπορείτε να τα αρωματίσετε με φέτες λεμονιού, λάιμ, αγγουριού ή και φρούτων. Όταν είσαστε στον δρόμο έχετε πάντα μαζί σας ένα μπουκάλι νερό. Οι έτοιμοι χυμοί και τα αναψυκτικά είναι προτιμότερο να καταναλώνονται περιστασιακά και όχι καθημερινά. Όταν πίνετε αλκοόλ, συνοδεύετέ το πάντα με νερό, ώστε να εξισορροπείτε την έντονη αφυδάτωση που προκαλεί. Η καλύτερη ενυδάτωση για τα παιδιά είναι από το νερό και το γάλα